Røykspor etter meteoroiden.
Video av hendelsen over Tsjeljabinsk.

**Meteorittnedslaget i Russland i 2013** fant sted da en meteoroide kom inn i jordatmosfæren morgenen 15. februar 2013 over Ural-regionen i Russland, og begynte å gløde og gå i oppløsning. Det russiske vitenskapsakademi har estimert at meteoroiden hadde en masse på 10 000 tonn og kom inn i atmosfæren med en hastighet på minst 54 000 km/t, og at den eksploderte i en høyde av mellom 30 og 50 km over bakken. Energien utløst anslås til rundt 400–500 kilotonn TNT-ekvivalent, mellom 26 til 33 ganger styrken av den amerikanske atombomben som ble brukt mot den japanske byen Hiroshima i 1945.

En av innbyggerne i Jekaterinburg beskrev lyset fra meteoren som «blendende». Mange filmet hendelsen med frontrutekamera montert i biler.

På grunn av trykkbølgene som følge av at meteoroiden eksploderte, ble flere vinduer knust i byen Tsjeljabinsk, og et fabrikktak skal ha falt sammen. Skøytebanen Uralskaja molnija, som skulle være vertskap for EM på skøyter i hurtigløp i 2015, ble også rammet av bygningsskader og måtte stenge arenaen. Skadene var ikke verre enn at de regner med å få banen klar innen mesterskapet skal arrangeres. Mer enn 1 200 personer skal ha blitt skadd i hendelser, de fleste av dem med kuttskader og blåmerker. I isen på Tsjebarkulsjøen oppstod et hull på seks meter i diameter uten at dykkere fant meteorittrester i sjøen. Utenfor hullet er det funnet fragmenter av stein som forskere fra Det russiske vitenskapsakademi mener kan være fra meteoritten. Steinen inneholder 10 % jern.

Meteoritten er den største som er rapportert siden Tunguska-eksplosjonen i 1908, som også fant sted i Russland; i Sibir. Man regner med at det i snitt går 100 år mellom hendelser av samme størrelse som Ural-meteoritten.

Senere samme dag, og uten å ha noe med hendelsen i Russland å gjøre, passerte asteroiden 2012 DA14 rekordnært jorden. Det var et svært uvanlig sammentreff at disse hendelsene kom så tett på hverandre. Meteoren hadde en klart annerledes bane enn asteroiden.

Referanser
----------

1. ↑  Meteorite Falls to Earth in Russia, 700 Injured by Blasts – wunderground.com, 15. februar 2013
2. 1 2 3  «Meteor fall 'injures hundreds' in central Russia» - BBC
3. ↑  «Meteor highlights rise of dashboard cameras in Russia» - BBC
4. ↑  «ISU Championships 2015 provisional allotments». isu.org. Arkivert fra originalen 23. juni 2012. Besøkt 20. februar 2013.  «Arkivert kopi». Arkivert fra originalen 23. juni 2012. Besøkt 20. februar 2013.
5. ↑  «Schaatsbaan Tsjeljabinsk flink beschadigd door meteoriet». Volkskrant.nl. Besøkt 20. februar 2013.
6. ↑  «Ледовый дворец «Уральская молния» пострадал от метеорита на 200 млн рублей». news.mail.ru. Arkivert fra originalen 21. februar 2013. Besøkt 20. februar 2013.  «Arkivert kopi». Arkivert fra originalen 21. februar 2013. Besøkt 20. februar 2013.
7. ↑  «Russia sends clean-up team to meteorite-hit Urals» - BBC
8. ↑  «Meteorite hits Russian Urals: Fireball explosion wreaks havoc, up to 1,200 injured (PHOTOS, VIDEO)». RT.com. Besøkt 15. februar 2013.
9. ↑  «Divers Find No Trace of Meteorite in Urals Lake». RIA Novosti. 16. februar 2013. Besøkt 17. februar 2013.
10. ↑  «Stay away from meteorites, government tells Russians». *Space Daily*. Moskva. AFP. 15. februar 2013. Besøkt 17. februar 2013.
11. ↑  Kramer, Andrew E.; Barry, Ellen (18. februar 2013). «Russian Scientists Say They Found Meteorite Fragments». New York Times. Besøkt 18. februar 2013.
12. 1 2  «Russia Meteor Not Linked to Asteroid Flyby» Arkivert 17. februar 2013 hos Wayback Machine. - NASA
13. ↑  «Asteroid 2012 DA14 in record-breaking Earth pass» - BBC

Eksterne lenker
---------------

* (en) 2013 Russian meteor event – kategori av bilder, video eller lyd på Commons Rediger på Wikidata

* «Rundt 950 mennesker skadd i meteorregn over Russland», fra NRK, 15. februar 2013
* «Meteorites injure hundreds in central Russia», fra BBC, 15. februar 2013

|  |  |
| --- | --- |
| Oppslagsverk/autoritetsdata | Encyclopædia Britannica
 |